ยูโอบีออกกองทุนหุ้นจีน-อินเดีย
บลจ.ยูโอบี ออกกองทุนลงทุนหุ้นจีน-อินเดีย คาดผลตอบแทนเฉลี่ยเกิน 9%
15 พ.ย. 2553

บลจ.ยูโอบี ออกกองทุนลงทุนหุ้นจีน-อินเดีย คาดผลตอบแทนเฉลี่ยเกิน 9% 
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) กล่าวว่า ระหว่างวันที่ 23 พ.ย. ถึง 3 ธ.ค. จะเปิดขายกองทุนเปิด ยูโอบี สมาร์ท ไชน่า อินเดีย (UOBSCI) โดยเน้นลงทุนในหน่วยลงทุนของกองทุน United China-India Dynamic Growth ซึ่งจะลงทุนหุ้นประเทศจีนและประเทศอินเดีย
กองทุนดังกล่าวมีนโยบายลงทุนหุ้นจีน 40% และ หุ้นอินเดีย 40% และส่วนที่เหลืออีก 20% จะมีการจัดสรรไปลงทุนเพิ่มเติมตามภาวะตลาดในละช่วงเวลา โดยจะมีการปรับสัดส่วนการลงทุนไตรมาสละ 1 ครั้ง เพราะฉะนั้นในแต่ละประเทศอาจจะมีการลงทุนได้ตั้งแต่ 40-60% ซึ่งในปัจจุบันมีการลงทุนในหุ้นจีนและฮ่องกง 44.9% และ หุ้นอินเดีย 48.53% 
“กองทุนนี้เป็นกองทุนแบบ active ที่แบ่งการบริหารจัดการหุ้นแต่ละประเทศ โดยหุ้นจีนจะบริหารโดย บลจ.ยูโอบี สิงคโปร์ และสำหรับหุ้นอินเดียจะบริหารโดย บริษัท ยูทีไอ สิงคโปร์ ซึ่งเป็นบริษัทจัดการที่มีชื่อเสียงในประเทศอินเดีย” นายวนา กล่าว
นายมาร์ค ตัน ผู้อำนวยการอาวุโส บลจ.ยูโอบี สิงคโปร์ กล่าวว่า ราคาหุ้นในภูมิภาคเอเชียจะมีการเติบโตเฉลี่ยปีละ 9% แต่สำหรับตลาดจีนและอินเดียน่าจะมีอัตราการเติบโตที่ดีกว่า แต่ขณะเดียวกันมีความเสี่ยงสูงกว่าด้วย
ขณะที่นายอภิสิทธิ์ ชานการ์ ซิงห์ ผู้ช่วยผู้จัดการ บริษัท ยูทีไอ สิงคโปร์ กล่าวว่า ประเทศอินเดียมีศักยภาพในการเติบโตอีกมาก โดยเฉพาะการเติบโตจากการบริโภคภายในประเทศ ที่มีอัตราส่วนมากถึง 57% ของผลิตภัณฑ์มวลรวมรายได้ประชาชาติ (จีดีพี)